Pregó de Festes Majors de Roquetes 2025
description: El pregó de les Festes Majors de Roquetes 2025 ha estat protagonitzat per Pilar Perolada, gerent del centenari Forn de pa Perolada. Amb un discurs emotiu i ple de records, Perolada ha fet un recorregut sentimental per la història del negoci familiar, destacant moments clau com la creació de la punyeta, la pasta típica del municipi, l’any 1990. Ha volgut agrair profundament l’estima de la ciutat i la confiança rebuda al llarg dels anys, tot ressaltant els valors de tradició, esforç i passió que han guiat la seva feina des de petita. Durant l’acte, celebrat al Saló de Plens, Pilar ha estat acompanyada pel seu marit, Josep Llombart, i per diverses autoritats, entre elles l’alcalde Ivan Garcia i representants del consistori i del Patronat de Festes. Amb paraules sinceres, ha recordat la seva infantesa “amb les sabates enfarinades”, i ha compartit la il·lusió viscuda al forn, destacant com es va crear la punyeta amb ingredients locals com farina, oli, mel i ametlla. El pregó ha culminat amb una crida a viure la festa amb esperit de comunitat: “Una festa sense el poble deixa de ser una festa com cal”. Visiblement emocionada, ha rebut una gran ovació del públic. L’alcalde Garcia ha elogiat el paper de Perolada com a part fonamental del teixit comercial i emocional de Roquetes, i li ha lliurat una peça commemorativa del 175è aniversari del municipi. L’acte ha coincidit amb la inauguració d’una exposició en homenatge al moviment antitransvasista, que commemora els 25 anys de la lluita en defensa de l’Ebre, organitzada per l’Àrea de Cultura i que es podrà visitar durant totes les Festes Majors
source: Canal21
date: 7/7/2025
language: Català
type: video/mp4